Is-Sur Manwel Delia kiteb artiklu qasir taħt it-titlu "#Dimplechin" fuq in-nisa fil-politika u fl-aħħar ta' dan l-artiklu għamel referenza għall-instagram account ta' Rosianne Cutajar. Is-Sur Manuel Delia sab min joġġezzjona għall-kitba tiegħu. Il-'Commission on Gender-Based Violence & Domestic Violence' saħansitra għajritu li hu eżempju ieħor ta' miżoġenija, kelma meħuda mill-Ingliż 'misogynist'. L-istess Kummissjoni qaltlu li Rosianne Cutajar jistħoqqilha apoloġija. Hawn taħt turi dak li kitbet din il-Kummissjoni: "Sur #ManuelDelia, kulħadd għandu dritt itella li jrid onlajn, sakemm ma jagħmel ħsara lil ħadd u ma jikser ebda liġi. Li din għoġbok tiffoka fuqha, minn tant fenomeni li għandna madwarna, tgħid ħafna fuqek ukoll. Dan tiegħek huwa eżempju ieħor tal-miżoġenija li għandna ma' saqajna, att malizzjuż li jistiga l-mibegħda, xi ħaġa li aħna l-Maltin irridu nitnaddfu minnha illum qabel għada. Mhux aċċettabbli!! Is-Sinjura #RosianneCutajar ħaqqha apoloġija". #stopthehate #solidarjeta' Biex kulħadd jifhem fuq x'hix qed nitkellmu hawnhekk, kull ma trid tagħmel huwa li tiggugilja l-kelma 'misogynist' u hemm issib it-tifsira ta' din il-kelma, 'dislike of, contempt for, or ingrained prejudice against women'. Nistgħu nifhmuha bħala nsinwazzjoni fuq Manuel Delia. Għalija dawn il-pożizzjonijiet min-naħa tal-kummissjonijiet ma jagħmlux sens. Wieħed jikteb u mbagħad il-poplu jiġġudika. Għaliex il-kummissjoni kitbet kif kitbet ma jfissirx li uffiċjalment Manuel Delia hu miżoġonista! Nemmen li Delia mhux miżoġenista biss nemmen ukoll li għandu antipatija politika lejn Rosianne Cutajar u nemmen ukoll li għandu metrika differenti lejn il-politiċi għaliex jiddependi skont liema partit ikun. Biss hemm aktar f'din l-istorja minn hekk. It-Times of Malta qaltilna li Manwel Delia ħa għalih, u mid-dehra ħa għalih bl-ikrah, għax mhux talli prova jirribatti dak li inkiteb fuqu imma talli staqsa lill-Kummissjoni biex tneħħi, tħassar jew tikkanċella l-post li tellgħet l-istess Kummissjoni, "He called on the Commission on Gender-Based Violence to remove its FB post". Barra minn hekk għamel protest ġudizzjarju kontra l-istess Kummissjoni. Dak li deher fit-Times of Malta qed jittella' taħt dan l-istess artiklu. Meta taqra u tirrifletti fuq affarijiet bħal dawn jibdew jiġuk ċertu mistoqsijiet u tkun tixtieq tistaqsi lil dawk li kienu jkunu madwaru kif jirreaġixxu għal din l-istorja. Kemm infakkar fin-numri ta' artikli li kiteb dwari li huma libellużi, biss jien mhux wieħed li nagħmel il-libelli u l-anqas li nitlob li jitneħħew. Dawn l-affarijiet inħallihom lil tar-rule of law! Biss ma nistax nifhem kif dawn tar-rule of law jippretendu li jkunu 'l fuq mill-liġi. Dak li jinkwietak hawn huwa 'the two way two measures' li dawn in-nies jaddottaw. Ħalli huma jagħtu labels, biss joqomsu meta ħaddieħor jagħti labels lilhom.